Komisijos sprendimas
2004 m. sausio 21 d.
dėl neatidėliotinų priemonių, taikomų paprikai ir paprikos produktams
(pranešta dokumentu Nr. C (2004) 68)
(tekstas svarbus EEE)
(2004/92/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. sausio 28 d. Europos Parlamento ir Tarybos reglamentą (EB) Nr. 178/2002, nustatantį maistui skirtų teisės aktų bendruosius principus ir reikalavimus, įsteigiantį Europos maisto saugos tarnybą ir nustatantį su maisto saugos klausimais susijusias procedūras [1], ypač į jo 53 ir 54 straipsnius,
kadangi:
(1) Remdamasi Reglamentu (EB) Nr. 178/2002, Komisija turi sustabdyti maisto arba pašarų, galinčių kelti rimtą pavojų žmonių sveikatai, pateikimą į rinką ar naudojimą, arba taikyti kurią nors kitą laikinąją priemonę, kai minėtos rizikos neįmanoma patenkinamai suvaldyti atitinkamomis valstybių narių taikomomis priemonėmis.
(2) 2003 m. gegužės 9 d. Prancūzija per skubaus įspėjimo apie maisto ir pašarų keliamą pavojų sistemą pasiuntė pirminę informaciją apie dažomosios medžiagos Sudanas I suradimą iš Indijos kilusiuose aštriosios paprikos produktuose. Nėra įrodymų, kad minėtos medžiagos surasta Bendrijos kilmės produktuose.
(3) 2003 m. birželio 20 d. Komisija priėmė Sprendimą 2003/460/E [2] dėl neatidėliotinų priemonių, taikomų aštriajai paprikai ir aštriosios paprikos produktams.
(4) Įgyvendindamos Sprendimą 2003/460/EB, valstybės narės atliko patikrinimus, siekdamos nustatyti, ar minėtos medžiagos ir panašių medžiagų nėra paprikoje bei paprikos produktuose. Paprikoje ir paprikos produktuose rastas Sudanas I. Be to, paprikoje ir paprikos produktuose rasti Sudanas II, Sudanas III ir skaisčiai raudonasis (Sudanas IV). Minėtų medžiagų rasta daugelyje paprikos produktų, pavyzdžiui, kario milteliuose. Apie visus suradimus buvo pranešta per skubaus įspėjimo apie maisto ir pašarų keliamą pavojų sistemą, laikantis Reglamento (EB) Nr. 178/2002 50 straipsnio nuostatų.
(5) Sudaną I, Sudaną II, Sudaną III ir skaisčiai raudonąjį (Sudaną IV) Tarptautinė vėžio tyrimų agentūrą priskiria 3 kategorijos kancerogenams.
(6) Duomenys, apie kuriuos pirmą kartą pranešė Prancūzija ir kurie buvo vėliau patvirtinti kitose Europos Sąjungos vietose, rodo klastotes, kurios kelia rimtą pavojų sveikatai.
(7) Atsižvelgiant į pavojaus sveikatai rimtumą ir į teigiamus rezultatus, būtina išsaugoti ir išplėsti Sprendime 2003/460/EB nustatytas priemones. Be to, reikėtų atsižvelgti į galimą trišalę prekybą visų pirma produktais, neturinčiais oficialaus kilmės sertifikato. Siekiant apsaugoti visuomenės sveikatą, tikslinga reikalauti, kad prie paprikos arba jos produktų siuntų, bet kokiu pavidalu įvežamų į Bendriją ir skirtų žmonėms vartoti, importuotojas arba atitinkamas maisto verslo operatorius pridėtų analizės ataskaitą, rodančią, kad toje siuntoje nėra Sudano I, Sudano II, Sudano III ir skaisčiai raudonojo (Sudano IV). Dėl tos pačios priežasties valstybės narės turėtų atsitiktinės atrankos būdu paimti mėginius iš importuojamos arba jau į rinką pateiktos paprikos ir jos produktų ir juos ištirti.
(8) Tikslinga įsakyti sunaikinti suklastotą papriką ir jos produktus, kad šie nepatektų į maisto grandinę.
(9) Dėl to, jog šiame sprendime numatytos priemonės daro poveikį valstybių narių kontrolės ištekliams, ne vėliau kaip per 12 mėnesių reikėtų įvertinti šių priemonių rezultatus ir taip nustatyti, ar jos vis dar būtinos visuomenės sveikatai apsaugoti.
(10) Šiame įvertinime reikėtų atsižvelgti į visų kompetentingų institucijų atliktų analizių rezultatus.
(11) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sąvokų apibrėžimai
Šiame sprendime "paprika ir jos produktai" - tai
a) Capsicum genties vaisiai, džiovinti, grūsti arba malti, klasifikuojami KN 09042090 subpozicijoje, bet kokio pavidalo, skirti vartoti žmonėms, ir
b) KN 091050 subpozicijoje klasifikuojami kario milteliai, bet kokio pavidalo, skirti vartoti žmonėms.
2 straipsnis
Paprikos ir paprikos produktų importo sąlygos
1. Valstybės narės uždraudžia importuoti papriką ir paprikos produktus, jeigu siuntą lydinčioje analizės ataskaitoje nurodyta, kad produkte rasta kurios nors iš šių cheminių medžiagų:
a) Sudano I (CAS Nr. 842-07-9);
b) Sudano II (CAS Nr. 3118-97-6);
c) Sudano III (CAS Nr. 85-86-9);
d) skaisčiai raudonojo arba Sudano IV (CAS Nr. 85-83-6).
2. Valstybių narių kompetentingos institucijos patikrina, ar prie kiekvienos įvežimui pateiktos paprikos ir paprikos produktų siuntos pridėta šio straipsnio 1 dalyje numatyta ataskaita.
3. Jeigu 1 dalyje numatytos analizės ataskaitos nėra, Bendrijoje įsisteigęs importuotojas užsako produkto tyrimus, kad įrodytų, jog jame nėra vienos arba daugiau 1 dalyje nurodytų cheminių medžiagų. Kol bus pateikta analizės ataskaita, produktas sulaikomas ir oficialiai prižiūrimas.
3 straipsnis
Mėginių ėmimas ir tyrimas
1. Valstybės narės imasi atitinkamų priemonių, įskaitant atsitiktinį mėginių atrinkimą iš importuojamos arba jau pateiktos į rinką paprikos ir paprikos produktų ir jų ištyrimą siekiant patikrinti, ar juose nėra 2 straipsnio 1 dalyje nurodytų cheminių medžiagų.
Valstybės narės per skubaus įspėjimo apie maisto produktų ir maisto keliamą pavojų sistemą praneša Komisijai apie visas siuntas, kuriose surasta minėtų medžiagų.
Kiekvieną ketvirtį valstybės narės informuoja Komisiją apie siuntas, kuriose nerasta minėtų medžiagų. Šios ataskaitos pateikiamos iki po ketvirčio einančio mėnesio pabaigos.
2. Bet kokia siunta, iš kurios oficialiai imami ir tiriami mėginiai, prieš išleidžiant į rinką gali būti sulaikyta ne ilgiau kaip 15 darbo dienų.
4 straipsnis
Siuntos padalijimas
Jeigu siunta padalijama, prie kiekvienos padalintos siuntos dalies pridedama 2 straipsnio 1 dalyje numatytos analizės ataskaitos patvirtinta kopija.
5 straipsnis
Suklastotos siuntos
Paprikos ir paprikos produktai, kuriuose randamos 2 straipsnio 1 dalyje nurodytos cheminės medžiagos, sunaikinami.
6 straipsnis
Išlaidų susigrąžinimas
Visas išlaidas, susijusias su analize, sandėliavimu arba sunaikinimu pagal 2 straipsnio 1 arba 3 dalį ir 5 straipsnio nuostatas, padengia atitinkami importuotojai arba maisto produktų verslo vykdytojai.
7 straipsnis
Priemonių peržiūrėjimas
Šis sprendimas iš naujo peržiūrimas ne vėliau kaip iki 2005 m. sausio 31 d.
8 straipsnis
Panaikinimas
Sprendimas 2003/460/EB panaikinamas.
9 straipsnis
Adresatai
Šis sprendimas skirtas valstybėms narėms.
Priimta Briuselyje, 2004 m. sausio 21 d.